****

 **PROJEKTVENDIM**

**Nr. \_\_\_\_\_\_, datë \_\_\_\_.\_\_\_\_.2024**

**“PËR**

**SHPALLJEN “PEIZAZH I MBROJTUR UJOR/TOKËSOR PISHË PORO – NARTË”, KATEGORIA V”**

Në mbështetje të nenit 100 të Kushtetutës, pikave 2 dhe 3 të nenit 10 si dhe të nenit 20, të ligjit nr. 81/2017 “Për zonat e mbrojtura”, i ndryshuar me propozimin e ministrit të Turizmit dhe Mjedisit, Këshilli i Ministrave

VENDOSI:

**Neni 1**

**Objekti**

Ky vendim ka si objekt:

a) shpalljen “Peizazh i Mbrojtur Ujor/Tokësor Pishë Poro - Nartë”, kategoria V, me sipërfaqe 16124.61 ha, sipas hartës dhe koordinatave që i bashkëlidhen dhe janë pjesë e këtij vendimi;

b) administrimin e “Pishë Poro - Nartë” Peizazh natyror, sipas hartës së bashkëlidhur;

c) mbrojtjen, ruajtja dhe zhvillimi i ekosistemit të zonës;

ç) përcaktimin e mënyrave të bashkëpunimit me strukturat përgjegjëse me qëllim administrimin efikas të zonës;

d) përdorimin e qëndrueshem të zonës për çlodhje e argëtim, turizëm/agroturizëm.

**Neni 2**

**Qëllimi**

Qëllimi i këtij vendimi është ruajtja dhe mbrojtja e vlerave peizazhistike të zonës së mbrojtur mjedisore dhe përbërësve të rëndësishëm të biodiversitetit dhe të natyrës në to.

**Neni 3**

**Shkalla e mbrojtjes**

Në Peizazhin e Mbrojtur Ujor/Tokësor “Pishë Poro - Nartë” zbatohet shkalla e tretë e mbrojtjes në përputhje me parashikimet e pikës 3, të nenit 20, të ligjit për zonat e mbrojtura.

**Neni 4**

**Veprimtaritë e ndaluara**

Veprimtaritë e ndaluara në Peizazhin e Mbrojtur Ujor/Tokësor “Pishë Poro - Nartë”, nëse nuk janë në funksion/ mbështetjen e veprimtarive të lejuara janë:

1. ato të cilat përkeqësojnë, shkatërrojnë dhe ose çojnë nëhumbjen e habitateve natyrore;
2. kultivimi, mbarështimi i specieve invazive, të cilat mund të dëmtojnë zinxhirin ekzistues të botës së gjalle të zonës së mbrojtur;
3. fragmentimi i habitateve;

ç) gjuetia;

1. grumbullimi i kafshëve të egra, përveç rasteve me qëllim kërkimor-shkencor;

dh) mbjellja e llojeve monokulturë (në pyllëzime).

**Neni 5**

**Veprimtaritë e lejuara**

1. Veprimtaritë e lejuara në Peizazhin e Mbrojtur Ujor/Tokësor “Pishë Poro - Nartë”, janë veprimtaritë e parashikuara në pikën 5, të nenit 20, të ligjit nr. 81/2017 si dhe veprimtaritë e mëposhtme:

a) veprimtari kërkimore-shkencore;

b) veprimtari me qëllim edukimin mjedisor;

c) veprimtari me qëllim monitorimin e gjendjes mjedisore, të ekosistemit, të habitateve dhe të llojeve floristike e faunistike;

ç) çdo veprimtari që lidhet me ndërhyrjet e nevojshme ose urgjente për përmirësimin e biodiversitetit, rigjenerimit ose shëndetësimit ose çdo veprimtari tjetër për këtë qëllim;

d) veprimtaritë e zhvilluara në struktura miqësore me biodiversitetin;

dh)veprimtaritë e zhvilluara në struktura akomoduese të agroturizmit dhe çdo veprimtari/infrastrukturë tjetër mbështetëse;

e) veprimtari ekonomike, shoqërore, për ndërtimin e strukturave miqësore me biodiversitetin me qëllim vrojtimi në natyrë, kamping, njësi shërbimi, për qëllime shëndetësore;

ë) instalime të energjisë së ripërtëritshme;

f) ndërtimi i mënyrave të transportit miqësore me biodiversitetin si: shtigje bicikletash,shtigje për ecje.

g) ndërhyrje të lejuara urbane, rekreacioni apo ekonomike brenda zonës, duke ruajtur karakterin e saj;

gj) veprimtari bujqësore-blegtorale, pylltari, kullotje-

h) ngritje e qendrave për mbarështim të peshkut, pasi të jetë pajisur me lejet e nevojshme;

i) eko-turizëm si: hiking, shëtitje me varkë, zhytje për eksplorim të botës nënujore;

j) peshkim tradicional dhe sportiv;

k) veprimari kulturore;

l) veprimtari të cilat inkurajojnë komunitetin lokal në mirëmbajtjen e zonës;

ll) veprimtari të tilla si ndërtime, trajtimi i ujërave të zeza në ferma, ndërtimi i kanaleve lundruese, autostradave, zonave urbane, si dhe veprimtari të ngjashme me këto, në rastet kur subjekti pajiset me leje nga Këshilli Kombëtar i Territorit.

m) veprimtari ushtarake, të cilat mund të ushtrohen pas miratimit me shkrim/ pajisjes me leje mjedisi;

n) çdo veprimtari tjetër në përputhje me planin e integruar të menaxhimit të zonës së mbrojtur.

**Neni 6**

**Plani i menaxhimit i peizazhit të mbrojtur**

Plani i menaxhimit i peizazhit të mbrojtur dhe objektivat e ruajtjes së zonës hartohen nga Agjencia Kombëtare e Zonave të Mbrojtura, brenda dy vitesh nga data e hyrjes në fuqi të këtij vendimi dhe miratohet nga ministria përgjegjëse për zonat e mbrojtura, në bashkëpunim me ministritë e linjës, me bashkitë, me publikun e interesuar, shoqërinë civile dhe me pronarët privatë, pronat e të cilëve shtrihen brenda territorit të zonës së mbrojtur.

**Neni 7**

**Institucioni përgjegjës për administrimin/ menaxhimin**

Administratat e Zonave të Mbrojtura të Qarkut Vlorë dhe Qarkut Fier janë përgjegjëse për administrimin/ menaxhimin e territorit të Peizazhit të Mbrojtur.

**Neni 8**

**Dispozita kalimtare dhe të fundit**

1. Vendimi Nr. 694, datë 26.10.2022, i Këshillit të Ministrave, “Për Ndryshimin e statusit të ekosistemit natyror/ligatinor “Pishë Poro – Nartë” nga “Rezervat Natyror i Menaxhuar” (kategoria IV e zonave të mbrojtura) në “Peizazh i Mbrojtur” (kategoria V e zonave të mbrojtura”, shfuqizohet.

2.Sipërfaqet e territorit, të cilave iu është hequr statusi “Peizazh i mbrojtur” sipas këtij vendimi, administrohen nga bashkitë përkatëse.

3. Ngarkohen Ministria e Turizmit dhe Mjedisit, Agjencia Kombëtare e Zonave të Mbrojtura, Agjencia Shtetërore e Kadastrës dhe bashkitë Fier dhe Vlorë për zbatimin e këtij vendimi.

Ky vendim hyn në fuqi menjëherë dhe botohet në Fletoren Zyrtare.

**KRYEMINISTËR**

**Edi RAMA**

SHTOJCA 1



SHTOJCA 2

Harta e peizazhit të mbrojtur ujor/tokësor “Pishë Poro - Nartë”



SHTOJCA 3

Koordinatat e peizazhit të mbrojtur ujor/tokësor “Pishë Poro - Nartë”